2009. gada Latvijas pašvaldību vēlēšanas
2009. gada Latvijas pašvaldību vēlēšanas notika 6. jūnijā kopā ar 7. Eiropas Parlamenta vēlēšanām. Domes tika ievēlētas 118 pašvaldībās — 9 republikas pilsētās un 109 novados. Pirmoreiz pašvaldību vēlēšanas notika pēc jaunā Latvijas administratīvā iedalījuma, kas stājās spēkā pēc vēlēšanām 1. jūlijā. Vēlēšanas organizē Centrālā vēlēšanu komisija. Pašvaldību vēlēšanām bija pieteikušies 737 kandidātu saraksti, kuros pieteikti 11 196 kandidāti. Visvairāk kandidātu saraksti bija pieteikti Rēzeknē un Ķekavas novadā (katrā pa 17), bet visvairāk kandidātu bija Rīgā (778). Lielākā pašvaldība, kurā tiks ievēlēti deputāti, ir Rīga, kuras domē ir vieta 60 mandātiem. Kandidātu sarakstus varēja iesniegt no 2009. gada 17. aprīļa līdz 27. aprīlim. Mālpils un Naukšēnu novadu domju vēlēšanām šajā laikā pieteicās vienīgi pa 1 kandidātu sarakstam, tādēļ Centrālā vēlēšanu komisija abiem novadiem kandidātu sarakstu iesniegšanas termiņu pagarināja līdz 7. maijam. Mālpils novada domes vēlēšanām pieteicās vēl viens kandidātu saraksts, savukārt Naukšēnu novads palika vienīgais, uz kura domi kandidēja tikai viens saraksts. Vēlēšanās no 1 490 923 balsstiesīgajiem pilsoņiem piedalījās 801 348 vēlētāji jeb 53,75% no visiem balsstiesīgajiem. Vēlēšanas notika 950 vēlēšanu iecirkņos, novadu un pilsētu domēs kopā tika ievēlēti 1 765 deputāti.